祠二廟之明日未得順風呈同行
作者：孔武仲
朝代：宋

paragraphs: 岳州西祠從古有，控带洞庭湖之口。
前對隠顯明滅之湘山，下接淵淪洶湧之長川。
茫茫白沙連絕嶼，淡淡古木蟠蒼烟。
昭靈王，左安流，右翠帳，朱幡擁前後。
鋸牙虎視森兩廂，氣骨生獰欲奔走。
我來纜舟日已昏，袍鞾跪聽祠官言。
伏興進退如法式，四頋詭譎驚心魂。
平明結束舟將解，叱吸仍聞北風大。
焚香奏酒殊無計，伏渚藏汀姑有待。
二王威神世所傳，鈐攝鬼怪賓靈仙。
好風相送勢不難，舒卷造化須臾間。
波回草動似有意，舉棹開帆即千里。
吟詩賞月岳陽樓，買魚沽酒巴陵市。